Peter Skaarup (DF), 2000-01-19:
Og jeg kan sige, at Dansk Folkeparti har på intet tidspunkt været særlig positiv over for de tendenser, der ligger i forslaget, og det er vi for så vidt stadig væk ikke.
Men vi anerkender, at ministeren har luget nogle ting ud, som i hvert fald var helt uacceptable og urimelige.
Og ministeren har også taget initiativ til gode samtaler med ordførerne og på den måde taget højde for nogle af de problemer, der tidligere har været i forslaget.
Det anerkender vi naturligvis i Dansk Folkeparti, og vi er glade for, at det er sket, og at man er nået så langt.
Men jeg må også sige, at derfra og så til at sige det samme, som fru Dorte Bennedsen og fru Birthe Rønn Hornbech har gjort her i Folketingssalen, om, at tredje gang er jo næsten helt sikkert lykkens gang, dér tror jeg vi er lidt for langt ude, for jeg mener ikke, vi kan give nogen som helst grund til, at det her nødvendigvis skal være tredje gang og lykkens gang.
Lykkens gang må også afhænge af regeringens vilje til at luge eventuelle ekstra problemer ud, som vi stadig væk ser der er i dette forslag.
Jeg skal i øvrigt henvise til de bemærkninger, som vi er fremkommet med tidligere under debatterne omkring forslagene.
Vi synes stadig væk, at det er lovgivningen, der er meget omfattende, meget kompliceret, meget svær at forstå, også for mange jurister.
Og alene det er ikke særlig gode tegn på, at Folketinget vedtager lovgivning, der generelt er forståelig for den almindelige befolkning, og det tilgodeser de ændringer heller ikke nødvendigvis, i hvert fald ikke på alle de punkter, der er fremkommet.
Det er stadig væk meget svært tilgængeligt stof for den almindelige befolkning.
Til gengæld giver det så også noget beskyttelse på nogle områder, som vi kan være tilfredse med.
Men det er altså meget voldsomme reguleringer, der er tale om over for den enkelte borgers mulighed for at agere i det danske samfund.
Jeg vil også pege på, at der er nogle lidt anderledes følger af det her, som ministeren formentlig kan svare på, eller som vi i hvert fald under udvalgsbehandlingen skal se på.
Og et eksempel er et debatindlæg, der var i Berlingske Tidende her den 18. januar i år, hvor direktør Stephan Falsner fra Landsforeningen Danske Anlægsgartnere peger på et problem, som man måske ikke har taget højde for i forslaget. Det, han siger, er, at hvis en medarbejder i en virksomhed f.eks. ønsker at frigøre sig fra en konkurrenceklausul, vedkommende kan få på halsen, hvis han skifter arbejde, ja, så vil han i en undersøgelse af det forhold over for forskellige myndigheder stille et krav om, da en sådan undersøgelse formentlig vil foregå via edb, altså et brev, vedkommende skriver, at et sådant brev altid skal komme i den pågældende persons varetægt.
Det vil sige, at han skal have lov til at få indsigt i alle forhold, som vedkommer en sådan sag.
Og der kan jo altså godt være en virksomhed, der ikke ønsker at få sådanne oplysninger ud hos den enkelte i det her tilfælde.
Jeg synes godt, at man fra ministeriets side kunne kigge på et sådant forhold og svare på spørgsmål enten her i dag eller under udvalgsbehandlingen af det.
For det er altså uheldigt, også hvis der er en virksomhed, der vil fyre en medarbejder og spørger forskellige myndigheder til råds om, hvordan de skal agere i den pågældende situation, at den medarbejder så har ret til at få fuld indsigt og nærmest få en kopi af de henvendelser, der kommer til den pågældende myndighed eller virksomhed, og at vedkommende altså skal have lov til at se, at her er der sket en forespørgsel.
Det mener jeg ikke, man kan argumentere for i hvert fald i alle tilfælde skal kunne gøres, og derfor bør ministeriet se på det.
Der er selvfølgelig også henvendelsen fra professor Peter Blume, der har været forskellige artikler, også her på et sent tidspunkt, fra afdelingsforstander Oluf Jørgensen, som sagligt og, synes jeg, indsigtsfuldt peger på svagheder i dette forslag, også i det forslag, vi skal se på lidt senere i debatten her i dag omkring den pakke af forslag, som regeringen kommer med.
Jeg mener, det er vigtigt, at man fra regeringens side meget nøje læser de indsigelser, der kommer fra sådanne personer, der har beskæftiget sig med sagerne.